‘SMT’ประเดิมสิทธิภาษีบีโอไอ ฤกษ์เคาะ 24 ก.ย.
โพสต์ทูเดย์ &#8212; สตาร์ส ไมโครอิเล็ก ทรอนิกส์ฯ ประเดิมรับสิทธิประโยชน์ทางภาษีของบีโอไอ ได้ฤกษ์เคาะ 24 ก.ย.นี้
23 ก.ย. 2552

โพสต์ทูเดย์ — สตาร์ส ไมโครอิเล็ก ทรอนิกส์ฯ ประเดิมรับสิทธิประโยชน์ทางภาษีของบีโอไอ ได้ฤกษ์เคาะ 24 ก.ย.นี้ 
นายวิเชฐ ตันติวานิช รองผู้จัดการสายงานผู้ออกหลักทรัพย์และบริษัทจดทะเบียน ตลาดหลักทรัพย์แห่งประเทศไทย เปิดเผยว่า ตลาดหลักทรัพย์ได้รับบริษัท สตาร์ส ไมโครอิเล็กทรอนิกส์ (ประเทศไทย) หรือ SMT เข้าเป็นบริษัทจดทะเบียนและจะเข้าซื้อขายในหมวดชิ้นส่วนอิเล็กทรอนิกส์ กลุ่มเทคโนโลยี ตั้งแต่วันที่ 24 ก.ย.นี้ ทั้งนี้ราคาขายไอพีโอ 4.95 บาท 
บริษัท สตาร์ส ไมโครอิเล็กทรอนิกส์ฯ นับเป็นบริษัทแรกที่จะได้รับสิทธิประโยชน์การยกเว้นภาษีนิติบุคคลโดยไม่จำกัดวงเงิน ตั้งแต่ปี 2552 จนสิ้นสุดระยะเวลาโครงการที่ได้รับการส่งเสริมการลงทุน ตามมาตรการความร่วมมือระหว่างตลาดหลักทรัพย์ และสำนักงานคณะกรรมการส่งเสริมการลงทุน (บีโอไอ) ในการสนับสนุนให้ผู้ประกอบการที่ขอรับการส่งเสริมการลงทุนเข้าจดทะเบียน 
“การได้รับสิทธิประโยชน์ยกเว้นภาษีนิติบุคคลจากมาตรการนี้ เอื้อประโยชน์ต่อการเพิ่มศักยภาพของบริษัทให้มีโอกาสสร้างผลกำไรได้มากขึ้น สำหรับบริษัทที่ต้องการเข้าร่วมโครงการยื่นขอรับสิทธิประโยชน์ตามมาตรการนี้ต่อบีโอไอภายในปี 2555 โดยไม่จำกัดจำนวนโครงการ” นายวิเชฐ กล่าว 
สำหรับ SMT มีทุนจดทะเบียนชำระแล้ว 736 ล้านบาท มูลค่าที่ตราไว้หุ้นละ 2 บาท เป็นผู้ผลิตและประกอบชิ้นส่วนอิเล็ก ทรอนิกส์ระดับโลกของคนไทย มีฐานการตลาดทั้งในประเทศสหรัฐและยุโรป นโยบายจ่ายปันผลไม่ต่ำกว่า 40% ของกำไรสุทธิ กำหนดจ่ายปันผลระหว่างกาลหุ้นละ 0.14 บาท หลังเข้าซื้อขายในตลาดหลักทรัพย์แล้ว 
ทั้งนี้ ผู้ถือหุ้นใหญ่ของ SMT หลังไอพีโอ ได้แก่ กลุ่มนายสมนึก ไชยกุล ถือหุ้นรวมกัน 42.55% กลุ่มนายพิทักษ์ ศิริวันสาณฑ์ 6.68% และบริษัท อิโตซู คอร์ปอเรชั่น 5.23%